**Pielikums**

**Ekonomikas ministrijas priekšlikumā piedāvātais uzņēmumu ienākuma nodokļa atvieglojuma piemērošanas modelis**

**Ieteiktie ierosinājumi grozījumiem likumā „Par uzņēmumu ienākuma nodokli”**

Lai ieviestu minēto UIN atvieglojumu, jāveic grozījumi likumā „Par uzņēmumu ienākuma nodokli” 6. un 13.pantā, nosakot, ka P&A izmaksas, kas attiecas uz nodokļa maksātāja saimniecisko darbību, izņemot izmaksas par derīgo izrakteņu atrašanās vietas, daudzuma un kvalitātes noteikšanu, noraksta tajā gadā, kad šīs izmaksas radušās, piemērojot izmaksu vērtību palielinošu koeficientu – 3.

Ņemot vērā UIN atvieglojuma mērķi, papildus nepieciešams likumā „Par uzņēmumu ienākuma nodokli” noteikt „pētniecības un attīstības” definīciju. Lai nodrošinātu atvieglojuma mērķtiecīgumu, orientējot to tikai uz jaunu produktu un tehnoloģiju izstrādi un būtisku to uzlabošanu, Ekonomikas ministrija piedāvā sašaurināt Frascati rokasgrāmatā noteikto P&A definīciju, izslēdzot no tās fundamentālos pētījumus. Izmaksas, kas saistītas ar fundamentālo pētījumu veikšanu būtu attiecināmas uz UIN atvieglojumu vienīgi tad, ja fundamentālais pētījums ir daļa no plašāka P&A projekta, kura mērķis ir rūpnieciskie pētījumi vai eksperimentālā izstrādne.

*„Pētniecība un attīstība - radošs darbs, kas sistemātiski tiek veikts, lai palielinātu zināšanu apjomu un izmantotu šīs zināšanas jaunu izstrādņu izveidei, un ietver:*

*1) rūpnieciskos pētījumus – plānoti pētījumi vai kritiska izpēte, kuras mērķis ir iegūt jaunas zināšanas un paņēmienus, ko izmantot jaunu produktu, tehnoloģiju izstrādei vai būtiskai esošo produktu vai tehnoloģiju uzlabošanai;*

*2) eksperimentālo izstrādni – zinātnisko atziņu, tehnoloģisko, komerciālo vai citu būtisku zināšanu vai prasmju kombinēšana, modelēšana vai izmantošana, lai radītu jaunus vai būtiski uzlabotus produktus vai tehnoloģijas, vai darbības, kuru mērķis ir konceptuāli definēt, plānot un dokumentēt jaunus produktus vai tehnoloģijas.”.*

**UIN atvieglojuma piemērošanas modelis**

Kaut arī UIN atvieglojums paredzēts inovāciju sekmēšanai uzņēmumos caur atbalstu P&A aktivitātēm uzņēmumos, UIN atvieglojums tiek attiecināts tikai uz atsevišķi nodalītu P&A aktivitāšu kopu. P&A aktivitāšu un izmaksu noteikšanai pamatā tiek izmantota Frascati rokasgrāmata. Vienlaikus ņemot vērā, ka UIN atvieglojumam kvalificējas sašaurināta P&A izmaksu kopa, pozitīvā Ministru kabineta lēmuma gadījumā, būs nepieciešams izstrādāt Ministru kabineta noteikumus, kuros tiks noteikti kritēriji atbalstāmajām P&A darbībām, P&A attiecināmās izmaksas, prasības uzņēmuma grāmatvedības un P&A darbu uzskaitei, kā arī būs jāsagatavo metodoloģija/vadlīnijas, kas palīdz uzņēmumiem un Valsts ieņēmumu dienestam identificēt P&A darbību. Papildus Ekonomikas ministrija ierosina izveidot ekspertu komisiju, kuras uzdevums ir sniegt rekomendējoša rakstura atzinumus uzņēmumiem un Valsts ieņēmumu dienestam par sagatavoto projektu atbilstību P&A darbībai. Ekspertu atzinumi būtu jāsniedz tikai gadījumos, kad rodas šaubas par P&A darbību.

Lai izvairītos no administratīvā sloga uzņēmējiem un nodokļu administrācijai, UIN atvieglojuma piemērošanā nav nepieciešama uzņēmumu veikto P&A projektu saskaņošana ar valsts iestādēm. Tomēr UIN atvieglojuma piemērošanai uzņēmumam ir jāveic P&A izmaksu nodalīšana pa atsevišķiem projektiem un jānodrošina projekta dokumentācija, demonstrējot noteikto kritēriju izpildi pēc nodokļu administrācijas pieprasījuma.

**P&A projekta dokumentācija**

P&A dokumentācija jākārto pēc projekta darba principa, darbības gaitā ievērojot noteiktu secību un konsekvenci. Dokumenti, kas ir saistīti ar atsevišķu P&A darbību, ir jākārto hronoloģiskā secībā tikai attiecīgai darbībai paredzētajā lietā (atsevišķi no citiem uzņēmuma dokumentiem). P&A darbu dokumentācijā ir jāapraksta veicamie P&A darbi, norādot:

* darba mērķi un uzdevumus;
* tehnoloģisko neskaidrību, kuru projekta ietvaros plānots risināt;
* plānotās darbības un izmantojamās metodes;
* P&A darbos iesaistītos darbiniekus un to kvalifikāciju;
* P&A darbu sagaidāmos rezultātus un to pielietošanu;
* P&A darbu novitātes elementus un progresu;
* P&A projekta laika grafiku;
* citu svarīgu informāciju, kas pierāda P&A darbību un attiecināmo izmaksu pamatotību.

P&A dokumentācija ir jāglabā uzņēmumā un jāiesniedz Valsts ieņēmumu dienestā tikai pēc pieprasījuma.

**UIN atvieglojuma atbalstāmās P&A darbības**

Uz UIN atvieglojumu tiek attiecinātas tikai tādas P&A darbības, kurām izpildās visi zemāk uzskaitītie kritēriji:

1. P&A mērķis ir rūpnieciskie pētījumi vai eksperimentālā izstrāde;
2. P&A sagaidāmais rezultāts ir jauninājuma elements un zinātniskas un/vai tehnoloģijas neskaidrības novēršana;
3. izvirzītās problēmas risinājums nav acīmredzams kādam, kas ir kompetents attiecīgajā jomā un tajā izmantotajās metodēs;
4. zinātniskā vai tehnoloģiskā neskaidrība attiecas uz uzņēmuma esošo darbību, vai darbību, kuru tas gatavojas uzsākt.

Gadījumā, ja nepieciešamās zināšanas vai to pilnīgi vai daļēji analogi jau eksistē, uzņēmuma pienākums ir pamatot, kāpēc uzņēmumam tie šīs zināšanas nav pieejamas vai kāpēc tās ir nepieciešams pilnveidot. Tādējādi jaunrades un tehnoloģiskās neskaidrības elements var tikt pamatots arī ar pierādījumiem, ka risinājums uzņēmumam projekta laikā nav bijis zināms vai nav bijis pieejams (piemēram, ekonomisku apsvērumu dēļ).

Kritēriji, kas palīdz identificēt tehnoloģisko neskaidrību:

* nav pieejamas zināšanas, par to vai izvirzītie mērķi no zinātniskā viedokļa ir iespējami vai tehniski pamatoti;
* nav pieejamas zināšanas, kā iespējams praktiski realizēt teorētiski iespējamu lietu tehniski;
* iepriekš minētās zināšanas nav pieejamas, vai ar dedukcijas un esošo zināšanu izpētes darbībām iegūstamas nozares profesionālim Latvijā ar atbilstošu kompetenci un pieredzi konkrētajā tehniskajā vai zinātniskajā jomā;
* zināšanas ir aizsargātas ar patentu, kas nav uzņēmuma rīcībā. Šādā gadījumā attiecināmas ir arī tās P&A izmaksas, kas saistītas ar jaunu zināšanu iegūšanu, pat tad, ja šo zināšanu izmantošanas rezultāts būs zināms process vai produkts;
* uzņēmumam ir informācija, ka citi ir neveiksmīgi mēģinājuši attiecīgo neskaidrību atrisināt, vai arī, ka citi ir atrisinājuši attiecīgo neskaidrību, tomēr risinājums nav publiski pieejams.

Uzņēmumam ir pienākums aprakstīt zinātnisko vai tehnisko neskaidrību, norādot, kur sākas neskaidrība un kas uzskatāms par šīs neskaidrības atrisinājumu. Lai P&A izmaksas kvalificētos UIN atvieglojumam, nepieciešams, lai problēmas risināšanā būtu iesaistīta persona, kuras kvalifikācija ļautu identificēt esošās zināšanas un iespējas.

**UIN atvieglojuma attiecināmās P&A izmaksas**

UIN atvieglojumu var piemērot tikai sekojošām P&A izmaksām:

* darbinieku, kas tieši iesaistīti P&A darbībās, bruto darba samaksa (ieskaitot slimības naudu (darbnespējas lapa A, kuru apmaksā darba devējs), ikgadējo atvaļinājumu, atvaļinājuma kompensāciju) un valsts sociālās apdrošināšanas obligāto iemaksu darba devēju likmes daļa;
* ārpakalpojumu izmaksas (piemēram, līgumpētījumi ar zinātniskajām institūcijām, testēšanas pakalpojumi, klīniskie pētījumi), ja tās ir tieši attiecināmas uz P&A darbību (izņemot ārpakalpojumus, kas iegādāti normatīvajos aktos par zemu nodokļu vai beznodokļu valstīm un teritorijām minētajās valstīs vai teritorijās);
* P&A aktivitātēs izmantoto materiālu izmaksas;
* ar patentu reģistrēšanu saistītās izmaksas;
* nemateriālo ieguldījumu nolietojums.

Uz UIN atvieglojumu attiecināmo P&A izmaksu summā netiek iekļauta tā izmaksu daļa, par kuru saņemts valsts atbalsts, neatkarīgi no tā, vai atbalstu sniedz no valsts, pašvaldības vai Eiropas Savienības līdzekļiem. Tāpat attiecināmo P&A izmaksu summā netiek iekļauts pievienotās vērtības nodoklis, kā arī izmaksas, kas saistītas ar P&A pakalpojumu sniegšanu (attiecina pakalpojuma saņēmējs).

Ja uzņēmums veic arī tādu P&A izmaksu nodalīšanu, kas nav attiecināmas uz UIN atvieglojumu, uzņēmumam jānodrošina uz nodokļu atvieglojumu attiecināmo P&A izmaksu nodalīšana no pārējām P&A izmaksām, kuras nav attiecināmas uz nodokļu atvieglojumiem.

Uzņēmuma pienākums ir apliecināt visas attiecināmās izmaksas ar pamatojošiem dokumentiem:

* darba līgumiem, rīkojumiem, reģistrēšanas žurnāliem, citiem personāla izdevumus attaisnojošiem dokumentiem;
* izmantoto materiālu, reaģentu, iekārtu žurnāliem, veikto pētījumu žurnāliem;
* atbilstoši pakalpojumu sniegšanas līgumiem izdevumus pamatojošiem dokumentiem (piegādātāju aptaujas, rēķini faktūras, maksāšanas dokumenti, līgumi, pieņemšanas-nodošanas akti, citi izdevumus attaisnojošie dokumenti);
* projekta īstenošanai nepieciešamo materiālu un tamlīdzīgu produktu (preču) pirkšanas izdevumus attaisnojošiem dokumentiem (piegādātāju aptaujas, rēķini faktūras, maksāšanas dokumenti, līgumi, pieņemšanas-nodošanas akti, citi izdevumus attaisnojošie dokumenti);
* P&A darbu rezultātu (produktu) pamatojošiem dokumentiem (raksti, atskaites, maketi un/vai prototipu aprakstošā dokumentācija, produktu pārbaudes protokoli, citi dokumenti);
* citiem dokumentiem, kas pamato P&A darbību.

**Pētniecības un attīstības projektu uzskaite un novērtēšana**

P&A darbs uzņēmējdarbībā jāuzskaita projektu ietvaros. Pieņemot lēmumu par jauna P&A projekta uzsākšanu, uzņēmumam ir jāveic šādas darbības, kas attiecīgi jādokumentē:

* jādefinē P&A projekta mērķis, plānotās darbības un sagaidāmie rezultāti;
* jāapraksta zinātniskā vai tehnoloģiskā neskaidrība, kuru plānots atrisināt;
* jānosaka, vai plānotās darbības atbilst P&A darba kritērijiem;
* jānosaka, kuram no 2 P&A darba veidiem projekts atbilst. Uzņēmējdarbībā visbiežāk tā būs eksperimentāla izstrāde, ņemot vērā, ka uzņēmējdarbības mērķis ir gūt peļņu, tai skaitā no jaunu produktu vai procesu radīšanas, nevis vispārīgu zināšanu ieguve;
* P&A projektam jāpiešķir nosaukums un identifikācijas pazīme, pēc kuras projektu iespējams nošķirt un identificēt projektā uzkrātās izmaksas grāmatvedībā, kā arī sekot tā virzībai novērtēšanas nolūkos;
* jāpieņem lēmums par nepieciešamajām investīcijām un citiem resursiem projekta īstenošanai;
* jānosaka veicamie uzdevumi, tajā skaitā metodes ar kādām pirms P&A darbību uzsākšanas tiks apzinātas jau esošās zināšanas un risinājumi, uzņēmumā un ārpus tā. Gadījumā, ja nepieciešamās zināšanas vai to pilnīgi vai daļēji analogi jau eksistē, jāpaskaidro, kāpēc uzņēmumam šīs zināšanas nav pieejamas vai kāpēc tās ir nepieciešams pilnveidot;
* jānosaka laika periods, kādā P&A projekts tiks veikts un kādā sagaidāmi rezultāti;
* jādefinē kritēriji attiecībā uz projekta novērtēšanu, saskaņā ar kuriem tiks pieņemts lēmums par P&A projekta turpināšanu vai pārtraukšanu.

P&A darbam uzņēmējdarbībā, atšķirībā no zinātnisku institūciju veiktās pētniecības, mērķis vienmēr būs potenciālu nākotnes labumu gūšana. Lai arī jebkurš P&A darbs ir saistīts ar pietiekami lielu nenoteiktību attiecībā uz rezultātu un iespējamo nākotnes labumu gūšanu, P&A projektu uzskaitei un uzraudzībai ir liela nozīme, jo tikai tad, ja P&A darbs tiek novērtēts kā veiksmīgs, notiek lēmuma pieņemšana par projekta tālāku komercializēšanu. P&A projektu uzskaites un uzraudzības metodikas dažādos uzņēmumos var būt dažādas un atkarīgas no katra uzņēmuma specifiskajām vajadzībām un veiktajiem projektiem. Turpmāk aprakstītais ir ilustratīvs piemērs, kā notiek jauna produkta izstrāde ražošanas uzņēmumā.

Jauna produkta ieviešana uzņēmumā notiek vairākos etapos, kurus nosacīti var iedalīt 3 posmos:

* Projekta apstiprināšana. Tas ietver projekta pieprasījuma saņemšanu un uzsākšanu, pētniecību, kas tiek veikta saistībā ar jauna produkta izstrādi un notiek līdz prototipa apstiprināšanai, un pirmā eksperimentālā ražojuma izpildi;
* Produkta saskaņošana. Tas ietver pirmo partiju industriālās ražošanas uzsākšanu, pārbaudes partiju nosūtīšanu klientam, produkta cenu aprēķinu veikšanu, kvalitātes parametru uzstādīšanu, kā arī produkta apstiprināšanu uzņēmuma iekšienē;
* Projekta uzraudzība. Tas ietver jau pastāvīgu produkta ražošanu un uzraudzību.

Tikai pirmajā etapā minētās darbības var klasificēt kā P&A darbu. Tādēļ, veicot jaunu produktu attīstības projektus, jānodala aktivitātes tā, lai šī robeža būtu skaidri saprotama.

Uz P&A darbu attiecināmās ir P&A darba tiešās izmaksas un tikai atsevišķos gadījumos daļa netiešo, ja to saistību ar P&A darbu iespējams ticami novērtēt un dokumentāli pierādīt.

**P&A darbu identificēšana**

Pētniecības un attīstības pasākumi ir klasificējami trīs atšķirīgos veidos: fundamentālie pētījumi, rūpnieciskie pētījumi un eksperimentālā izstrāde.

Fundamentālie pētījumi ir eksperimentālais vai teorētiskais darbs, ko sākotnēji veic, lai iegūtu jaunas zināšanas par esošām lietām un parādībām, neparedzot nekādu praktisko pielietojumu vai izmantošanu. Fundamentālajos pētījumos uzņēmējiem vai zinātniekiem pašiem ir iespēja noteikt pētniecības mērķus. Šādus pētījumus parasti veic augstākās izglītības sektorā un zināmā mērā arī valsts sektorā. Fundamentālie pētījumi var būt orientēti uz vispārējām un plašām jomām ar skaidru mērķi nākotnē rezultātus plaši izmantot. Viens piemērs ir publiskais nanotehnoloģiju programmu pētījums, kuru ir izlēmušas veikt dažas valstis.

Rūpnieciskie pētījumi arī ir oriģināli pētījumi jaunu zināšanu ieguvei. Taču šiem pētījumiem galvenokārt ir praktisks mērķis vai uzdevums. Rūpnieciskos pētījumus veic, lai noteiktu iespējamos pielietojumus fundamentālo pētījumu atklājumiem vai noteiktu jaunas metodes vai ceļus specifisku un iepriekš noteiktu mērķu sasniegšanai. Tie ietver pieejamo zināšanu izvērtēšanu un paplašināšanu, lai risinātu konkrētas problēmas. Uzņēmējdarbības sektorā atšķirība starp fundamentālajiem un rūpnieciskajiem pētījumiem ir nosakāma pēc tā, ka rūpnieciskajos pētījumos bieži tiek veidoti jauni projekti, lai pētītu daudzsološus fundamentālo pētījumu programmas rezultātus.

Eksperimentālā izstrāde ir esošo zinātnisko atziņu, tehnoloģisko zināšanu, komercdarbības un citu attiecīgu zināšanu un prasmju apgūšana, kombinēšana, modelēšana un izmantošana jaunu, mainītu vai uzlabotu produktu, procesu vai pakalpojumu projektēšanai. Kā eksperimentālo izstrādi var klasificēt arī citas darbības, kuru mērķis ir jaunu produktu, procesu un pakalpojumu konceptuāla definēšana, plānošana un dokumentācijas izstrādāšana.

Lai nošķirtu, kuram pētniecības darba veidam atbilst noteiktas darbības, izmanto šādus kritērijus (1.att.):

Dati: Ekonomikas ministrija

**1.att. Pētniecības darba noteikšanas kritēriji**

P&A darbībām pamatā jābūt vērstām uz sekojošu darbību īstenošanu un rezultātu sasniegšanu (1.tab.):

**1.tab. P&A darbību īstenošana un rezultātu sasniegšana**

|  |  |  |  |
| --- | --- | --- | --- |
|  | **Pētniecības un eksperimentālās izstrādes nosaukums** | **Darbības apraksts** | **Darbības rezultāts** |
| Rūpnieciskie pētījumi | Koncepta formulējums | Tiek formulēts koncepts teorētiskā līmenī, balstoties uz pētījuma rezultātu analīzi. Nav konkrētu pierādījumu, lai atbalstītu šo koncepciju.  | Tiek formulēts iegūto zināšanu iespējamais pielietojums, vai arī tiek izstrādāts produktu dizains, koncepcija. |
| Koncepcijas pielietojuma demonstrācija/ apstiprināšana | Turpinās teorētiskie un rūpnieciskie pētījumi, sākotnējo pieņēmumu rezultāti tiek pierādīti/apstiprināti par katru produktu posteni.  | Tiek izklāstīta produktu izstrādes parametru būtība/demonstrēts koncepcijas pielietojums.  |
| Maketa izstrāde un testēšana | Aktivitātes ietver nākotnes produktu būtisko sastāvdaļu integrāciju un sistemātiskus laboratoriskos pētījumus. Parasti tiek konstatēts, ka ir nepieciešams veikt turpmāku rūpniecisko izpēti. Šī posma rezultātā var tikt veikta eksperimentāla maketu izstrāde.  | Tiek izstrādāts sākotnējs makets un dizains vai procesu modelis |
| Modeļa testēšana atdarinot reālos apstākļus, pētījumu objekta publiska prezentācija  | Makets (modelis) ir ļoti pietuvojies beigu stadijai. Maketam ir integrētas dažādas sastāvdaļas. Lai apstiprinātu sagaidāmos rezultātus, modelis ir testēts laboratorijas vai citādos apstākļos, kuri simulē reālo vidi. Modeļa pielietojums un atklātās metodes tiek saskaņotas ar ieinteresētajām personām. Šis posms var pāriet eksperimentālajā izstrādē. | Projekts ir pārbaudīts reālajā vidē, ir izveidots modelis kurš darbojas.  |
| Eksperimentālā izstrāde | Prototipa (izmēģinājuma versija) attīstība  | Tiek izveidots prototips, kurš ir daudz uzlabotāks nekā līdzšinējie. Prototipam ir pareizā konfigurācija, saturs un izskats, kurš ir apstiprināts laboratorijas (vai sociālajā) testēšanas stadijā. Šajā posmā var būt nepieciešams veikt papildus pētījumu.  | Prototips (prototipa, procesu, sistēmu, pakalpojumu, cilvēku, kultūras un sociālās problēmas risinājumu versija).  |
| Prototipa pilnveidošana | Šajā stadijā objekts ir ļoti tuvu gala produktam. Izmēģinājuma versija tiek pārbaudīta un pierādīta reālā darba vidē. | Gala prototips (beigu prototipa, procesu, sistēmu, pakalpojumu, cilvēku, kultūras un sociālās problēmas risinājumu versija).  |
| Eksperimentālā ražošana / gala versijas testēšana | Iekārtu sagatavošana, resursu apvienošana, testa partijas izgatavošana. | Gala produkta testa partijas sagatavošana un testi.  |
| Jaunā produkta novērtējums /klientu atsauksmes | Tiek vērtēta produkcijas kvalitāte un ražīgums. Produkts tiek piegādāts potenciāliem klientiem. | Jaunā produkta „pilot-versija”. |

Dati: Ekonomikas ministrija

**Kritēriji P&A darba identificēšanai uzņēmumā**

P&A darba neatņemama sastāvdaļa ir jaunu zināšanu ieguve un to pielietojuma meklējumi, kas ir nozīmīgi jaunu tehnoloģiju un produktu izstrādei.

Jauna tehnoloģija ir tādas izmaiņas tehnoloģijā, metodēs, iekārtās un programmatūrā, kas uzlabo ražošanas vai pakalpojumu sniegšanas procesu.

Jauns produkts ir preces vai pakalpojumi, kuri ir pilnīgi jauni vai kuriem ir uzlabotas funkcionālās īpašības, vai kuriem ir mainīts paredzamais lietošanas veids (tai skaitā mainīti vai uzlaboti tehniskie parametri, sastāvdaļas, materiāli, pievienotā programmatūra, lietotājam draudzīgas īpašības).

Darbības, kuru primārais mērķis ir veikt turpmākus tehniskos uzlabojumus kādam produktam vai procesam, ir uzskatāmas par P&A darbībām. Ja produkts, process vai pieeja ir pamatā noteikti, un primārais mērķis ir attīstīt tirgu, veikt pirms ražošanas plānošanu vai panākt produkta kontroles sistēmas sistemātisku darbību, darbs nav uzskatāms par P&A.

Dažās aktivitātēs, piemēram, iekārtu papildināšanā, procesu pilnveidošanā, projektēšanā un prototipu konstruēšanā var ietilpt ievērojams P&A elements, tādējādi apgrūtinot iespēju precīzi noteikt, kas ir un kas nav uzskatāms par P&A. Neskaidrības varētu rasties, nosakot, vai darbā pastāv ievērojams jauninājuma elements, vai produkts / process ir pamatā izveidots.

Par jaunu produktu neuzskata:

* kādas procesa daļas izmantošanas pārtraukšanu;
* produkta komponentu cenu maiņas dēļ radušās izmaiņas;
* produktu pielāgojumus konkrētām vajadzībām;
* dizaina izmaiņas;
* ikdienas, sezonas vai cikliskas izmaiņas;
* citu ražotāju preču vai procesu tālākpārdošanu;
* uzlabojumus marketinga veicināšanai;
* organizatorisko procesu uzlabošanu;
* pamatlīdzekļu aizvietošanu vai paplašināšanu (jaunām iekārtām vai paplašinājumiem jābūt ar būtiskiem specifikācijas uzlabojumiem).

Lai uzņēmums varētu pieņemt lēmumu par noteikta projekta un ar to saistīto izmaksu atbilstību pētniecības un attīstības darbam, uzņēmuma iekšienē jāizstrādā normatīvajiem aktiem atbilstoši kritēriji, saskaņā ar kuriem identificēt noteiktas aktivitātes un tās pareizi klasificēt.

Pamata kritērijs, pēc kura iespējams atšķirt P&A no saistītajām darbībām, ir tas, ka P&A procesa mērķis ir iespējamais jauninājuma elements un zinātniskas un/vai tehnoloģijas neskaidrības novēršana. Zemāk norādīti vairāki papildus kritēriji, ar kuriem var noteikt, vai darbība ir P&A:

* Kādi ir projekta mērķi?
* Vai projekta mērķis ir atrisināt zinātnisku vai tehnoloģisku problēmu, lai iegūtu jaunas zināšanas, radītu jaunus materiālus, produktus, vai iekārtas, atklātu jaunas metodes vai tehnoloģijas jeb uzlabotu esošos?
* Kādi ir ekonomiskie apsvērumi, kas liek realizēt projektu? Vai projekta sagaidāmajiem projekta rezultātiem ir tirgus šodien vai nākotnē?
* Kas ir jauns vai inovatīvs šajā projektā?
* Vai projektā tiek pētītas iepriekš neatklātas parādības, struktūras vai saistību?
* Vai projektā tiek izmantotas zināšanas, metodes vai tehnoloģijas jaunā, nebijušā veidā?
* Vai projekta rezultātu būs iespējams patentēt?
* Kāds personāls ir nodarbināts projektā?
* Vai projektā iesaistītajiem ekspertiem ir zinātniskais grāds?
* Vai projektā iesaistītajiem ekspertiem ir ilggadēja pieredze P&A projektu īstenošanā?
* Kādas metodes tiek izmantotas?
* Vai pastāv liela iespēja, ka projekta rezultāti būs noderīgi, praktiski izmantojami un interesanti ne tikai projekta īstenotājam?
* Vai projektu ir iespējams vienkāršāk pieskaitīt kādai citai zinātniskai, tehnoloģiskai vai ražošanas darbībai?

Uzņēmējdarbībā pētījumi var pārklāties ar ražošanu un pakalpojumu sniegšanu, t.i., pārējo saimniecisko darbību, kas ir ļoti cieši saistīta ar P&A gan caur informācijas plūsmu, gan saistībā ar darbībām, institūcijām un personālu. Tomēr P&A ir skaidri jāatdala no pārējās saimnieciskās darbības, lai P&A izmaksas būtu iespējams izvērtēt. Zemāk uzskaitītas vairākas darbības, ko neuzskata par P&A izmaksām (2.tab.):

**2.tab. Darbības, kas nav P&A**

|  |  |
| --- | --- |
| ***Darbības, kas nav P&A*** | ***Piemēri*** |
| Izglītība un apmācība | Viss dabaszinātņu, inženierzinātņu, medicīnas, lauksaimniecības, sociālo un humanitāro zinātņu un speciālo augstākās izglītības un pēc vidējās izglītības institūciju izglītības un apmācību personāls nav jāiekļauj P&A. Taču P&A ir jāiekļauj doktorantūras studentu pētījumi, kas veikti universitātēs, kad tas iespējams. |
| Citas saistītās zinātniskās un tehnoloģiskās darbības | Zinātniskās un tehniskās informācijas pakalpojumi, datu apkopošana vispārīgiem nolūkiem, testi, kas nav saistīti ar projekta ietvaros īstenoto pētniecību (tai skaitā nacionālo standartu uzturēšana, sekundāro standartu pielāgošana, materiālu, komponentu, produktu, procesu vai citu objektu analīze). |
| Citas industriālās darbības | Citas inovatīvās darbības - zinātniskās, tehniskās, komerciālās un finansiālās darbības, kas nav P&A, bet, kas ir nepieciešamas, lai ieviestu jaunus vai uzlabotu esošos produktus vai pakalpojumus un komerciāli izmantotu jaunus vai uzlabotus procesus. Tai skaitā:Jaunu tehnoloģiju apguve, mehāniskā apstrāde un industriālās tehnoloģijas, industriālā projektēšana, jaunu un uzlabotu produktu ražošanas uzsākšana un mārketings, procesi pirms rūpnieciskās ražošanas un ražošana, preču un pakalpojumu izplatīšana un dažādi saistītie tehniskie pakalpojumi uzņēmējdarbības sektorā un ekonomikā kopumā kopā ar saistītajām darbībām, kas izmanto sociālo zinātņu disciplīnas, piemēram, tirgus izpēti. |
| Administratīvās un citas atbalsta darbības | Darbības, kas pašas par sevi nav P&A, bet tās nodrošina atbalstu P&A. Visbiežāk sastopamie piemēri ir transports, glabāšana, tīrīšana, remonts, ekspluatācija un dažādi drošības pasākumi.  |

Dati: Ekonomikas ministrija

Praksē būs gadījumi, kad noteiktu darbību atbilstību P&A būs grūti identificēt. Tādēļ rūpīgi ir jāizvērtē aktivitātes, lai izslēgtu tās, kurās neapšaubāmi ietilpst inovācijas process, bet kurās reti novērojams P&A, piemēram, tirgus izpēte, ražošanas uzsākšana, iekārtu papildināšana un pārprojektēšana ražošanas procesam. Dažās aktivitātēs, piemēram, iekārtu papildināšanā, procesu pilnveidošanā, projektēšanā un prototipu konstruēšanā, var ietilpt ievērojams P&A elements, tādējādi apgrūtinot iespēju precīzi noteikt, kas ir un kas nav uzskatāms par P&A. 3.tabulā lejup uzskaitīti robežgadījumi starp P&A un citām darbībām.

**3.tab. Robežgadījumi starp P&A un citām darbībām**

|  |  |  |
| --- | --- | --- |
| ***Nosaukums*** | ***Uzskaites veids*** | ***Piezīmes*** |
| Prototipi | Iekļaut P&A | Tik ilgi, kamēr galvenais mērķis ir veikt turpmākus uzlabojumus. |
| Izmēģinājuma ražotne | Iekļaut P&A | Tik ilgi, kamēr galvenais mērķis ir P&A. |
| Rūpnieciskā projektēšana un rasējumi | Dalīt | Uzskaitīt rasējumus, kas nepieciešami P&A darba laikā. Neuzskaitīt rasējumus, kas nepieciešami ražošanas procesam. |
| Rūpnieciskie inženiertehniskie darbi un uzlabojumi | Dalīt | Uzskaitīt „atgriezenisko” P&A un rūpnieciskos inženiertehniskos uzlabojumus, kas ir saistīti ar jaunu produktu un jaunu procesu izstrādi. Neuzskaitīt tos, kas saistīti ar ražošanas procesu. |
| Izmēģinājuma ražošana | Dalīt | Uzskaitīt, ja ražošanai nepieciešama pilna apjoma testēšana un turpmāka projektēšana un inženiertehniskie darbi. Neuzskaitīt visas pārējās saistītās darbības. |
| Pēc pārdošanas pakalpojumi un problēmu novēršana | Neiekļaut P&A | Izņemot „atgriezenisko” P&A. |
| Parastie testi | Neiekļaut P&A | Pat, ja tos veic P&A personāls. |
| Datu apkopošana | Neiekļaut P&A | Izņemot, ja tā ir neatņemama P&A sastāvdaļa. |
| Publiskas pārbaudes, standartu, noteikumu ieviešana | Neiekļaut P&A |  |

Dati: Ekonomikas ministrija

**P&A darbības, kas ir attiecināmas uz uzņēmuma darbību**

Pētniecības pasākumi visbiežāk ir šādi:

* jaunu zināšanu ieguve;
* pētniecības rezultātu vai citu zināšanu pielietošanas veidu meklējumi, novērtējums un galīgā atlase;
* materiālu, procesu, produktu, iekārtu, sistēmu vai pakalpojumu alternatīvu meklējumi;
* jaunu vai uzlabotu materiālu procesu, produktu, iekārtu, sistēmu vai pakalpojumu iespējamo alternatīvu formulēšana, izstrāde, novērtējums un galīgā atlase.

Attīstība ir pētniecības rezultātu vai citu zināšanu lietošana jaunu vai būtiski uzlabotu materiālu procesu, produktu, iekārtu, sistēmu vai pakalpojumu ražošanas plānā vai projektā pirms komerciālās ražošanas vai lietošanas uzsākšanas.

Attīstības izmaksas rodas, piemēram, šādu aktivitāšu rezultātā:

* dažādu modeļu vai prototipu dizaina izstrāde, konstruēšana un testēšana pirms to ražošanas vai izmantošanas uzsākšanas;
* ar jaunu tehnoloģiju izmantošanu saistītu darbarīku, iekārtu, veidņu un krāsu izstrāde;
* izmēģinājuma iekārtu izstrāde, konstruēšana, izgatavošana un darbības pārbaude, pat tādā gadījumā, ja to lielums neatbilst saimnieciski pamatotai komerciālajai ražošanai;
* jaunu vai uzlabotu materiālu, procesu, produktu, iekārtu, sistēmu vai pakalpojumu izvēlētās alternatīvas izstrāde, konstruēšana un testēšana.

 Finanšu ministrs A.Vilks

2013.06.27. 9:20

3188

Finanšu ministrijas Nodokļu analīzes departamenta

Nodokļu politikas stratēģijas nodaļas vecākā referente

I.Vaļģe 67095528

Inna.Valge@fm.gov.lv